Na temelju čl. 25., 26., 27., 28. i 30. Zakona o provedbi opće uredbe o zaštiti podataka (NN br. 42/18), u svezi s Općom uredbom o zaštiti podataka – Uredba (EU) 2016/679; čl. 26. i 27. Zakona o radu (NN br. 93/14, 127/17), te čl. 43. Zakona o zaštiti na radu (NN br. 71/14, 118/14, 154/14, 94/18 i 96/18), Osnovna škola Pakoštane, Bana Josipa Jelačića 1, (dalje u tekstu: Škola), na sjednici Školskog odbora održanoj 9. prosinca 2019. godine, donosi ovaj:

### PRAVILNIK

### O VIDEO NADZORNOM SUSTAVU

### OSNOVNE ŠKOLE PAKOŠTANE

### I. UVODNE ODREDBE

Članak 1.

Ovim Pravilnikom o video nadzornom sustavu (dalje u tekstu: Pravilnik) uređuje se:

* svrha obrade osobnih podataka video nadzorom,
* prostori koji su obuhvaćeni video nadzorom,
* osobe koje imaju pravo pristupa video snimkama,
* davanje izjave o povjerljivosti,
* drugi korisnici koji imaju pravo uvida u prikupljene osobne podatke, te
* rok čuvanja video snimki na kojima se nalaze osobni podaci.

Članak 2.

Škola svoj nadzorni sustav koristi kao sredstvo zaštite na radu, pa se nadzorni uređaji koriste radi kontrole ulazaka i izlazaka iz radnih prostorija i prostora te radi smanjenja izloženosti radnika, djece i ostalih trećih osoba riziku od razbojstva, provala, nasilja, krađa i sličnih događaja na radu ili u vezi s radom.

Škola nadzorni sustav koristi i radi kontrole procesa rada, kontrole djece i ostalih trećih osoba koja borave ili posjećuju Školu, te radi otuđenja imovine poslodavca, djece i ostalih trećih osoba.

Članak 3.

Škola će sve postojeće i nove radnike kao i korisnike pisanim putem (oglasna ploča) i vidljivim oznakama obavijestiti da će biti nadzirani video uređajima iz video nadzornog sustava.

Članak 4.

Snimljeni materijali ne smiju se koristiti protivno odredbama zakona i drugih važećih propisa, ne smiju se emitirati u javnosti niti pred osobama koje nemaju ovlasti na nadzor opće sigurnosti i zaštite na radu.

Snimljeni materijali ne smiju biti dostupni neovlaštenim osobama, ali je Škola obvezna omogućiti tijelu nadležnom za inspekcijski nadzor pregled video zapisa iz video sustava Škole.

Članak 5.

Nadzor nad primjenom odredaba ovog Pravilnika obavlja ravnatelj Škole, kao i osoba koja je, u skladu sa Zakonom o radu osim ravnatelja, ovlaštena nadzirati prikupljaju li se, obrađuju, koriste i dostavljaju trećim osobama osobni podaci u skladu sa zakonom.

### II. SVRHA OBRADE OSOBNIH PODATAKA VIDEO NADZOROM

Članak 6.

Sadržaji snimki iz video nadzornog sustava Škole predstavljaju osobne podatke u smislu Opće uredbe o zaštiti podataka, Zakona o provedbi opće uredbe o i Zakona o radu (zaštita privatnosti radnika), budući da je osobni podatak svaka informacija koja se odnosi na identificiranu fizičku osobu ili osobu koja se može identificirati (u daljnjem tekstu: ispitanik), a snimanje video nadzorom, spremanje snimljenih materijala, korištenje istih, davanje na uvid, brisanje ili uništavanje predstavlja obradu osobnih podataka.

Članak 7.

Osobni podaci iz video nadzornog sustava Škole moraju se obrađivati pošteno i zakonito, a mogu se prikupljati samo u svrhu s kojom je ispitanik upoznat, koja je izričito navedena i u skladu sa zakonom i mogu se dalje obrađivati samo u svrhu u koju su prikupljeni, odnosno u svrhu koja je podudarna sa svrhom prikupljanja.

Osobni podaci moraju biti bitni za postizanje određene svrhe i ne smiju se prikupljati u većem opsegu nego što je to nužno da bi se postigla određena svrha.

Osobni podaci moraju biti točni, potpuni i ažurni, a moraju se čuvati u obliku koji dopušta identifikaciju ispitanika ne duže no što je potrebno za svrhu u koju se podaci prikupljaju ili dalje obrađuju.

### III. PROSTORI KOJI SU OBUHVAĆENI VIDEO NADZOROM

Članak 8.

Prostor matične Škole pokriven je s ukupno šesnaest (16) nadzornih kamera kojima se nadzire sljedeći prostor Škole: školsko dvorište, parkiralište unutar dvorišta, ulazni hol Škole, hol sportske dvorane, ulaz u kuhinju, rezervoar goriva, sportsku dvoranu, hodnik prizemlja, hodnik kata, hodnik kod ureda ravnatelja, glavni ulaz u školsku zgradu, glavni ulaz u dvoranu, te kolni ulaz u dvorište, a koji prostori su pokriveni svaki s jednom ili više nadzornih kamera.

Prostor područne škole u Vrani pokriven je s ukupno jednom (1) nadzornom kamerom kojom se nadzire ulazni hol Škole i hodnik ispred učionica.

Prostor područne škole u Dragama pokriven je s ukupno jednom (1) nadzornom kamerom kojom se nadzire ulazni hol Škole i hodnik ispred učionica.

Nadzorne kamere uključene su od 0 do 24 sata, sve dane u tjednu.

### IV. OSOBE KOJE IMAJU PRAVO PRISTUPA VIDEO SNIMKAMA

Članak 9.

Osobe koje imaju pravo pristupa video snimkama su:

* ravnatelj Andrija Vanjak
* domar Dragutin Lokin

Članak 10.

Osim osoba navedenih u čl. 9. ovog Pravilnika pravo pristupa video snimkama nije omogućeno trećim osobama putem web aplikacije.

**V. DAVANJE IZJAVE O POVJERLJIVOSTI**

Članak 11.

Osobe iz čl. 9. ovog Pravilnika koje imaju pravo pristupa video snimkama daju izjavu o povjerljivosti u kojoj se obvezuju da će sve osobne podatke koje saznaju iz video snimki čuvati kao poslovnu tajnu kako za vrijeme radnog odnosa kod Poslodavca tako i nakon prestanka radnog odnosa.

### VI. DRUGI KORISNICI KOJI IMAJU PRAVO UVIDA U PRIKUPLJENE OSOBNE PODATKE

Članak 12.

Drugi korisnici koji imaju pravo uvida u prikupljene osobne podatke su sve osobe koje su po posebnim propisima ovlaštene nadzirati postupke, poslovanje i druge aktivnosti koje se obavljaju u Školi, kao što su inspekcijske službe, državno odvjetništvo, policija i ostale osobe koje imaju ovlasti na nadzor opće sigurnosti i zaštite na radu.

### VII. ROK ČUVANJA VIDEO SNIMKI

Članak 13.

Video snimke čuvaju se 20 odnosno 30 dana od dana snimanja, nakon čega se automatski brišu.

Ako je u Školi nastupio štetan događaj, video snimka tog događaja se ne briše i čuva se dok za to postoje opravdani razlozi. Kao opravdani razlozi osobito se smatraju vođenje sudskih i drugih (arbitražnih) postupaka, zahtjevi nadzornih državnih tijela iz čl. 12. ovog Pravilnika i slično.

Članak 14.

Snimke učinjene sustavom video nadzora ne pohranjuju se na rezervnu kopiju („back up“), osim u slučajevima iz čl. 13. st. 2. ovog Pravilnika.

# VIII. PRIJELAZNE I ZAVRŠNE ODREDBE

Članak 15.

Ovaj Pravilnik stupa na snagu danom objave na oglasnoj ploči Škole. Stupanjem na snagu ovoga Pravilnika prestaje važiti Pravilnik o video nadzornom sustavu Osnovne škole Pakoštane KLASA: 003-05/01-19/01, URBROJ: 2198-1-31-19-1 od 3.10.2019. godine

Članak 16.

Izmjene i dopune ovog akta donose se na isti način kao i sam Pravilnik.

RAVNATELJ:

\_\_\_\_\_\_\_\_\_\_\_\_\_\_\_\_\_\_\_\_\_

Andrija Vanjak, mag. prim. educ.

Ovaj Pravilnik objavljen je na oglasnoj ploči Škole dana 9. prosinca 2019., a stupio je na snagu danom objave.

POTVRĐUJE:

\_\_\_\_\_\_\_\_\_\_\_\_\_\_\_\_\_\_\_

Ivo Ćirak, prof.

KLASA: 003-05/19-01/02

URBROJ: 2198-1-31-06-19-2

Pakoštane, 9. prosinca 2019. godine